Maqtul mill-ġdid. Biċċa mużika ideali għall-ġurnata tal-llum fejn ħafna nies madwari narhom mitlufa wara tifkiriet ta' żagħżugħ tal-età preċiża tiegħi li spiċċa msallab wara li ngħata bewsa. Illum ma tantx għandi ħin nikteb minħabba mpenji oħra, biss kelli dan il-ħsieb iberren hekk kif dalgħodu faqqgħu dawk it-tlett sajjetti meraviljużi bejn is-sur ta' quddiem kamarti u qalbi. U meta jberren, ikun irid jinkiteb! Lil min qed insallab illum? 'L bogħod minn kull diskors reliġjuż, ikolli ngħid li l-iktar sitwazzjoni li spiss ninjora hija meta nispiċċa nsallab lili nnifsi. Għandi x-xorti li f'ħajti tfaċċaw nies li b'xi lingwa jew oħra, ifakkruni meta jarawni b'xi kaxxa msiemer f'idi u martell fl-oħra. Kultant l-imsiemer tal-biżgħat, l-imsiemer tat-tfulija, taż-żogħżija, l-imsiemer ta' mħabbiet passati, l-imsiemer ta' futur 'bir-ross' bħal f'televiżjoni antik jew l-imsiemer ta' xewqat li jaqtgħuk mill-preżent. Lil min qed insallab illum? Nemmen fil-qawmien. Nemmen fi proċess li ħafna jitkellmu dwaru. L-istess proċess imma mhux l-istess nies, jew aħjar, mhux l-istess kostum. Min liebes ta' qassis, min ta' għalliem imżewwaq bl-akkademja, min bil-beġġ tal-mużew, min bid-dreadlocks, min miksi make up, min b'xagħru mqaxxra, min b'kitarra jew pinzell, min f'qiegħ ta' sodda qabel telaq u min f'nofs bikja ta' ferħ. Ħafna kostumi u gwerer iżda l-istess messaġġ. Nemmen fil-qawmien ta' min weħel mal-passat, ta' dik it-tfajla mill-isbaħ li nqabdet il-Gżira tiġġenera l-flus b'ġisimha, ta' dak l-attivist li spiċċa mjassar mill-ħsieb tal-vjolenza. Nemmen fil-qawmien ta' dak il-missier li ngħalaq f'kamartu jaqra kotba inutli li wikkielu l-kappillan biex mingħalih isalva ruħu billi jixtarr mewtu. Nemmen fuq kollox fil-qawmien tiegħi lejn ħajja profonda bħall-għawma f'baħar blu u r-riħa ġenwina, għalkemm mielħa, tiegħu. Fuq kollox nemmen fil-bewsa; fl-imħabba. Kien ikun fierah dan it-twemmin, mingħajr il-qawmien. Le żgħażugħ, mhux kollox hu mitmum. Le ma rridx inkun ħati ta' qtil ieħor. Il-bewsa hija qawmien u qatt tradiment.